Forslag til Rådets forordning (EF) om ændring af forordning (EØF) nr. 823/87 om fastlæggelse af særlige regler for kvalitetsvine fra bestemte dyrkningsområder (98/C 108/19) KOM(1998) 86 endelig udg. - 98/0053(CNS)

(Forelagt af Kommissionen den 20. februar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til forslag fra Kommissionen, og

ud fra følgende betragtninger:

Ved Rådets forordning (EØF) nr. 823/87 (1) fastlægges der særlige regler for kvalitetsvine fra bestemte dyrkningsområder; visse landbrugsområder bestræber sig for at beskytte og forbedre deres produkters kvalitet og har derfor bl.a. besluttet af visse kvbd skal aftappes i dyrkningsområdet; den ønologiske viden og den knowhow, der er en forudsætning for at kunne bevare disse vines generelle og specifikke egenskaber, vil normalt være størst i de områder, hvor de pågældende vine dyrkes;

transport af kvbd i uaftappet stand kan påvirke vinens særlige egenskaber; risikoen for farlig eller svigagtig håndtering, der kan påvirke vinens egenskaber, bliver større, jo flere led vinen skal igennem; derfor bør der åbnes mulighed for at fastsætte visse begrænsninger; hvis al håndtering af produktet foregår i et mindre, afgrænset område, er det lettere at føre kontrol med vinenes ægthed og specifikke egenskaber og at tilrettelægge og gennemføre aktioner til forbedring af den pågældende kvbd's renommé;

alle disse forhold gør det berettiget i EF-bestemmelserne at åbne mulighed for at gøre aftapning i dyrkningsområdet obligatorisk; en sådan foranstaltning får omfattende følger for hele vinsektoren, og derfor må der opstilles visse objektive betingelser, herunder at foranstaltningen skal være teknisk berettiget, og at de berørte producenter skal bakke den massivt op;

det er nødvendigt med overgangsforanstaltninger for at undgå, at den allerede eksisterende samhandel mellem medlemsstaterne med kvbd pludselig ophører -

UDSTEDT FØLGENDE FORORDNING:

Artikel 1

I forordning (EØF) nr. 823/87 indsættes som artikel 6a:

»Artikel 6a

1. Medlemsstaterne kan for de kvbd, der er defineret i artikel 1, stk. 2, gøre aftapning i det bestemte dyrkningsområde obligatorisk, hvis de kan godtgøre, at en sådan foranstaltning er berettiget, såsom hvis vin af én eller flere af de berørte kvbd-kategorier med oprindelse i dyrkningsområdet ved at blive aftappet i dette område får særlige egenskaber, der adskiller den fra andre vine, eller hvis aftapning i dyrkningsområdet er af stor betydning for at kunne bevare den pågældende kvbd's specifikke egenskaber.

Medlemsstaterne kan kun gøre brug af den i første afsnit omhandlede mulighed, hvis følgende betingelser er opfyldt:

- hvis der findes en brancheorganisation, der er anerkendt af de nationale myndigheder, skal denne efter sine egne procedurer træffe beslutning om obligatorisk aftapning i det bestemte dyrkningsområde af den pågældende kvbd

- hvis der ikke findes en anerkendt brancheorganisation, skal mindst 90 % af de vinproducenter, der har ret til at anvende det pågældende bestemte dyrkningsområdes navn, og som tegner sig for mindst 80 % af produktionen af den pågældende kvbd, gå ind for, at den pågældende kvbd aftappes i det bestemte dyrkningsområde.

2. Hvis medlemsstaterne træffer beslutning om obligatorisk aftapning i det bestemte dyrkningsområde af én eller flere af de berørte kvbd-kategorier, skal de dog tillade, at de pågældende kvbd i en overgangsperiode på fem år kan aftappes uden for det bestemte dyrkningsområde, når det drejer sig om erhvervsdrivende, der har aftappet sådanne kvbd uden for det bestemte dyrkningsområde i mindst tre år forud for nærværende forordnings ikrafttræden. Overgangsperioden løber fra den dato, hvor aftapning i det bestemte dyrkningsområde gøres obligatorisk. Medlemsstaterne kan for sådanne kvbd, der aftappes uden for det bestemte dyrkningsområde, træffe supplerende nationale kontrolforanstaltninger.

3. Medlemsstaterne sender i god tid Kommissionen et detaljeret materiale om de i stk. 1 og 2 omhandlede betingelser. Forpligtelsen til aftapning i dyrkningsområdet kan først træde i kraft, når Kommissionen har konstateret, at ovennævnte betingelser er opfyldt.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 84 af 27.3.1987, s. 59.